Sitruspioniers ook hekwagters van élke hulpbron | Landbou
Sitruspioniers ook hekwagters van élke hulpbron
Danksy 'n verskeidenheid vrugtegewasse wat op die plaas verbou word, bly die Bufland-pakhuis reg deur die jaar besig en het ál die boerdery se werkers heeltydse poste.
As 'n mens op die Bufland-boerdery naby Mookgophong (Naboomspruit) aankom, kan jy nie dadelik jou vinger daarop lê nie, maar dit voel pure plaas.
Die moderne pakhuis en presies uitgemete vrugteboorde verklap iets van die Eksteen-broers se opgang in 'n era van industriële boerderypraktyke, maar hul boereharte skemer deur in hul passie vir die omgewing, grondgesondheid en die benutting en herbenutting van elke hulpbron op die plaas – hetsy water, grond of vrugtereste.
Mnre. Dewald en Leon Eksteen se pa, mnr. Lukas Eksteen sr., het in 1959 'n klein plasie in Limpopo se Waterberge gekoop. Daar het hy tien jaar lank geboer voor hy die geleentheid gekry het om die aangrensende plaas, Buffelsfontein, te koop.